মুসলিমগণ যখন গৌরবের শীর্ষে ছিলেন এবং সর্বশ্রেষ্ঠ সভ্যতার নির্মাণ করেছিলেন –তাদের সে সাফল্যের মূলে ছিল কোরআনী জ্ঞান। মানব মন যখন সে জ্ঞানে সমৃদ্ধ হয়, মানব জীবনে তখনই সবচেয়ে বড় সংযোজন ঘটে। তখন আসে চেতনা, দর্শন, কর্ম, আচরণ ও সংস্কৃতিতে বিপ্লব। মুসলিম বিশ্বে আজ হাজার হাজার কলেজ ও বিশ্ববিদ্যালয়। এবং বিশ্ববিদ্যালয়ের ডিগ্রিধারীর সংখ্যাও বহু লক্ষ। কিন্তু পবিত্র কোরআনের জ্ঞানকে সিলেবাসের বাইরে রাখায় তাদের দর্শন ও চরিত্রে কোন বিপ্লব আসছে না। কোরআনী জ্ঞানের ভান্ডার থেকে জ্ঞান-লাভ ও সে জ্ঞানের অনুসরণ ছাড়া এ জগতে বিজয়-লাভ ও শান্তি-লাভ সম্ভব -সেটি বিশ্বাস করলে কি কাফের হওয়ার জন্য মুর্তি পুজার প্রয়োজন পড়ে? অথচ এমন একটি ভ্রষ্ট বিশ্বাসের কারণেই কোরআন থেকে শিক্ষালাভ বাংলাদেশে ন্যায় মুসলিম দেশগুলির পাঠ্যক্রমে আদৌ গুরুত্ব পায়নি। ফলে স্কুল, কলেজ ও বিশ্ববিদ্য়ালয়ের ছাত্র-ছাত্রীগণ তাদের ছাত্র জীবন শেষ করে কোরআন বুঝার সামর্থ্য অর্জন না করেই। বাংলাদেশের ন্যায় মুসলিম দেশগুলোর শিক্ষানীতির এটিই হলো সবচেয়ে বড় ব্যর্থতা। অথচ কোরআন বুঝার সামর্থ্যটি কোন মামূলী বিষয় নয়। এ সামর্থ্য ছাড়া ন্যায়-অন্যায় চেনা, সিরাতুল মুস্তাকীমে চলা এবং জাহান্নামের আগুণ থেকে বাঁচার সামর্থ্য সৃষ্টি হয় না।